CELEX: 32013D0053(01)
Language: et
Date: 2013-12-31 00:00:00
Title: 2014/34/EL: Euroopa Keskpanga otsus, 31. detsember 2013 , kapitali sissemaksmise, välisvaluutareservide ülekande ja sissemaksete kohta Euroopa Keskpanga reservidesse ja eraldistesse Latvijas Banka poolt (EKP/2013/53)

21.1.2014   
            
            
               ET
            
            
               Euroopa Liidu Teataja
            
            
               L 16/65
            
         
      EUROOPA KESKPANGA OTSUS,
   31. detsember 2013,
   kapitali sissemaksmise, välisvaluutareservide ülekande ja sissemaksete kohta Euroopa Keskpanga reservidesse ja eraldistesse Latvijas Banka poolt
   (EKP/2013/53)
   (2014/34/EL)
   EUROOPA KESKPANGA NÕUKOGU,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikleid 30.1, 30.3, 48.1 ja 48.2,
   ning arvestades järgmist:
   
               (1)
            
            
               Nõukogu 9. juuli 2013. aasta otsuse 2013/387/EL (euro kasutuselevõtu kohta Lätis 1. jaanuaril 2014) (1) artikli 1 kohaselt, koosmõjus Euroopa Liidu toimimise lepingu artikli 140 lõikega 2, täidab Läti euro kasutuselevõtuks vajalikke tingimusi ja 2003. aasta ühinemisakti (2) artiklis 4 nimetatud erand tühistatakse alates 1. jaanuarist 2014.
            
         
               (2)
            
            
               Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”) artikli 48.1 kohaselt maksab selle liikmesriigi keskpank, mille suhtes kehtestatud erand on tühistatud, oma osa Euroopa Keskpanga (EKP) märgitud kapitalist sisse samaväärselt teiste eurot rahaühikuna kasutavate liikmesriikide keskpankadega. 29. augusti 2013. aasta otsuse EKP/2013/28 (riikide keskpankade protsentuaalsete osade kohta Euroopa Keskpanga kapitali märkimise aluses) (3) artikli 2 kohaselt on Latvijas Banka osakaal EKP kapitali märkimise aluses 0,2821 %. Latvijas Banka on oma osa EKP kapitalis osaliselt sisse maksnud 21. juuni 2013. aasta otsuse EKP/2013/20 (Euroopa Keskpanga kapitali sissemaksmise kohta euroalaväliste riikide keskpankade poolt) (4) artikli 1 kohaselt. Seega on maksmata osa 29 424 263,59 eurot, mis saadakse, korrutades EKP märgitud kapital (1 082 500 706,61 eurot) Latvijas Banka osakaaluga kapitali märkimises (0,2821 %), millest lahutatakse EKP märgitud kapitali sissemakstud osa.
            
         
               (3)
            
            
               EKPSi põhikirja artiklis 48.1 sätestatakse koosmõjus artikliga 30.1, et selle liikmesriigi keskpank, mille suhtes kehtestatud erand on tühistatud, peab EKP-le üle kandma ka välisvaluutareservi. EKPSi põhikirja artikli 48.1 kohaselt määratakse ülekantava summa suurus, korrutades artikli 30.1 alusel EKP-le juba üle kantud välisvaluutareservi kehtiva vahetuskursi alusel määratud väärtuse eurodes asjaomase keskpanga märgitud osade arvu ja teiste eurot rahaühikuna kasutavate liikmesriikide keskpankade sissemakstud osade arvu suhtega. Artikli 30.1 alusel EKP-le juba üle kantud välisvaluutareservi kindlaksmääramisel tuleb arvesse võtta eelmisi EKPSi põhikirja artikli 29.3 alusel toimunud EKP kapitali märkimise aluse korrigeerimisi (5) ja EKPSi põhikirja artikli 48.3 alusel toimunud EKP kapitali suurendamisi (6). Seetõttu ja kooskõlas 29. augusti 2013. aasta otsusega EKP/2013/26, millega kehtestatakse meetmed Euroopa Keskpanga akumuleeritud omakapitali sissemaksmiseks ja riikide keskpankade ülekantud välisvaluutareservidega samaväärsete nõuete korrigeerimiseks, (7) on EKP-le EKPSi põhikirja artikli 30.1 alusel juba üle kantud välisvaluutareservi väärtus 50 715 061 570,77 eurot.
            
         
               (4)
            
            
               Latvijas Banka ülekantav välisvaluutareserv peab olema Jaapani jeenides ja kullas või olema vääringustatud Jaapani jeenides ja kullas.
            
         
               (5)
            
            
               EKPSi põhikirja artikli 30.3 kohaselt krediteerib EKP iga eurot rahaühikuna kasutava liikmesriigi keskpanka tema poolt EKP-le üle kantud välisvaluutareserviga võrdse nõude ulatuses. Sätteid, mis käsitlevad eurot rahaühikuna kasutavate liikmesriikide keskpankadele juba krediteeritud nõuete vääringustamist ja tasustamist, (8) tuleb kohaldada ka Latvijas Banka nõude vääringustamise ja tasustamise suhtes.
            
         
               (6)
            
            
               EKPSi põhikirja artikli 48.2 kohaselt teeb liikmesriigi keskpank, mille suhtes kehtestatud erand on tühistatud, sissemakse EKP reservidesse, reservidega võrdsustatud eraldistesse ja summadesse, mis määratakse reservidesse ja eraldistesse vastavalt kasumiaruandele, mis on koostatud erandi tühistamisele eelneva aasta 31. detsembri seisuga. Sissemakse summa määratakse kooskõlas EKPSi põhikirja artikliga 48.2.
            
         
               (7)
            
            
               Analoogia põhjal Euroopa Keskpanga kodukorra artikliga 3.5 (9) on Latvijas Banka presidendil olnud võimalus esitada käesoleva otsuse kohta tähelepanekuid enne selle vastuvõtmist,
            
         ON VASTU VÕTNUD KÄESOLEVA OTSUSE:
   Artikkel 1
   Mõisted
   Käesolevas otsuses kasutatakse järgmisi mõisteid:
   a)   „välisvaluutareservid”– kuld või sularaha;
   b)   „kuld”– puhas kuld troiuntsides London Good Delivery kangides vastavalt Londoni Kulla- ja Hõbedaturu Liidu (London Bullion Market Association) määratlusele;
   c)   „sularaha”– Jaapani seaduslik maksevahend (Jaapani jeen).
   Artikkel 2
   Kapitali sissemakse ulatus ja vorm
   1.   Alates 1. jaanuarist 2014 on Latvijas Bankal kohustus maksta sisse puuduv osa tema poolt märgitud EKP kapitalist, mis vastab 29 424 263,59 eurole.
   2.   Latvijas Banka peab maksma lõikes 1 osutatud summa EKP-le 2. jaanuaril 2014, tehes eraldi ülekande üleeuroopalise automatiseeritud reaalajalise brutoarvelduste kiirülekandesüsteemi (TARGET2) kaudu.
   3.   Latvijas Banka kannab eraldi TARGET2 ülekandega EKP-le 2. jaanuaril 2014 üle 1. jaanuaril 2014 kogunenud intressi lõike 2 alusel ülekantavalt summalt. Kogunenud intress arvutatakse iga päeva kohta, kasutades tegelikku 360-päevast arvutamise meetodit, kusjuures intressimäär võrdub eurosüsteemi poolt viimases põhilises refinantseerimistehingus kasutatud intressi piirmääraga.
   Artikkel 3
   Välisvaluutareservide ülekandmine
   1.   1. jaanuaril 2014 jõustub Latvijas Banka kohustus kooskõlas käesoleva artikliga ja selle alusel tehtud korraldustega üle kanda Jaapani jeenides ja kullas vääringustatud välisvaluutareservid, mille summa vastab 205 272 581,13 eurole, vastavalt järgmisele:
   
               Jaapani jeenides sularaha summa eurodes
            
            
               Kulla vastav summa eurodes
            
            
               Summa eurodes kokku
            
         
               174 481 693,96
            
            
               30 790 887,17
            
            
               205 272 581,13
            
         2.   Latvijas Banka poolt lõike 1 kohaselt ülekandmisele kuuluv välisvaluutareservi summa eurodes arvutatakse euro ja Jaapani jeeni vahetuskursi alusel, mis lepitakse kokku 24-tunnises kirjalikus konsulteerimismenetluses 31. detsembril 2013 eurosüsteemi ja Latvijas Banka vahel; kulla puhul tehakse arvutus puhta kulla troiuntsi hinna alusel USA dollarites, mis kujuneb Londoni kullahinna kehtestamises (London gold fixing) kell 10.30 Londoni aja järgi 31. detsembril 2013.
   3.   EKP edastab Latvijas Banka’le kinnituse lõike 2 kohaselt arvutatud summade kohta esimesel võimalusel.
   4.   Latvijas Banka kannab Jaapani jeenid EKP-le üle sularahas.
   5.   Sularahaülekanne teostatakse EKP poolt osutatud kontodele. EKP-le ülekantava sularaha arvelduspäev on 6. jaanuar 2014. Latvijas Banka annab juhised ülekande teostamiseks EKP-le.
   6.   Kulla väärtus, mille Latvijas Banka kannab EKP-le üle kooskõlas lõikega 1, on võimalikult lähedane, kuid mitte rohkem kui 30 790 887,17 eurot.
   7.   Latvijas Banka kannab lõikes 1 osutatud kulla üle investeerimata kujul EKP poolt osutatud kontodele ja asukohtadesse. EKP-le ülekantava kulla arvelduspäev on 3. jaanuar 2014. Latvijas Banka annab juhised ülekande teostamiseks EKP-le.
   8.   Kui Latvijas Banka kannab EKP-le üle kulla, mille väärtus on alla lõikes 1 osutatu, kannab ta 6. jaanuaril 2014 EKP määratud EKP kontole üle puudujäägile vastava osa sularaha Jaapani jeenides. See sularaha Jaapani jeenides ei moodusta osa Jaapani jeenides vääringustatud välisvaluutareservist, mille Latvijas Banka kannab EKP-le üle vastavalt lõike 1 tabeli vasakpoolsele veerule.
   9.   Kui lõikes 1 nimetatud vastava kogusumma eurodes ja artikli 4 lõikes 1 nimetatud summa vahel on erinevus, tasaarveldatakse see kooskõlas 31. detsembril 2013 Latvijas Banka ja Euroopa Keskpanga vahel sõlmitava lepinguga, mis käsitleb Euroopa Keskpanga poolt Latvijas Banka krediteerimist nõudega EKPSi põhikirja artikli 30.3 alusel (10).
   Artikkel 4
   Sissemaksetele vastava nõude vääringustamine, tasustamine ja tähtaeg
   1.   1. jaanuarist 2014, võttes arvesse artiklis 3 sätestatud välisvaluutareservi ülekande arvelduspäevi, krediteerib EKP Latvijas Banka eurodes vääringustatud nõudega, mis vastab Latvijas Banka poolt üle kantud välisvaluutareservi kogusummale eurodes. See nõue vastab 163 479 892,24 eurole.
   2.   EKP poolt Latvijas Bankale krediteeritud nõuet tasustatakse alates arvelduspäevast. Kogunevat intressi arvutatakse iga päeva kohta, kasutades tegelikku 360-päevast arvutamise meetodit, kusjuures intressimäär on 85 % eurosüsteemi poolt viimases põhilises refinantseerimistehingus kasutatud intressi piirmäärast.
   3.   Lõike 2 kohaselt arvutatud intress makstakse Latvijas Bankale iga majandusaasta lõpus. EKP teatab Latvijas Bankale kogunenud summast kord kvartalis.
   4.   Nõue ei ole tagasi ostetav.
   Artikkel 5
   Sissemaksed EKP reservi ja eraldistesse
   1.   1. jaanuaril 2014 jõustub Latvijas Banka kohustus teostada kooskõlas artikli 3 lõigetega 5 ja 6 sissemaksed EKP reservidesse, reservidega võrdsustatud eraldistesse ja summadesse, mis määratakse reservidesse ja eraldistesse vastavalt kasumiaruandele 31. detsembri 2013 seisuga.
   2.   Latvijas Banka makstavad summad määratakse kindlaks kooskõlas EKPSi põhikirja artikliga 48.2. Artikli 48.2 viited asjaomase keskpanga märgitud osade arvule ja teiste keskpankade sisse makstud osade arvule osutavad Latvijas Banka ja teiste eurot rahaühikuna kasutavate liikmesriikide keskpankade osakaaludele EKP kapitali märkimise aluses kooskõlas otsusega EKP/2013/26, millega kehtestatakse meetmed Euroopa Keskpanga akumuleeritud omakapitali sissemaksmiseks ja riikide keskpankade ülekantud välisvaluutareservidega samaväärsete nõuete korrigeerimiseks.
   3.   Lõike 1 tähenduses hõlmavad EKP reservid ja reservidega võrdsustatud eraldised muu hulgas ka EKP üldreservfondi, ümberhindamiskontode seisud ja eraldised valuutakursi, intressimäära, krediidi, turuhinna ja kullahinna riski katmiseks.
   4.   Hiljemalt esimesel tööpäeval, mis järgneb EKP 2013. majandusaasta aastaaruande heakskiitmisele EKP nõukogu poolt, arvutab EKP Latvijas Banka poolt lõike 1 alusel makstava summa ja edastab selle kohta Latvijas Bankale kinnituse.
   5.   Teisel tööpäeval, mis järgneb EKP 2013. majandusaasta aruande heakskiitmisele EKP nõukogu poolt, teeb Latvijas Banka kaks TARGET2 ülekannet ja maksab EKP-le:
   
               a)
            
            
               EKP-le lõike 4 alusel makstava summa, millest on lahutatud artikli 3 lõigetes 5 ja 7 sätestatud arvelduspäevadel artikli 4 lõikes 1 osutatud nõudele lisaks kantud mis tahes summa (ettemaks), ja
            
         
               b)
            
            
               EKP-le lõike 4 alusel makstavalt summalt perioodil 1. jaanuarist 2014 kuni maksepäevani kogunenud intressi.
            
         6.   Lõike 5 punkti b alusel kogunev intress arvutatakse iga päeva kohta, kasutades tegelikku 360-päevast arvutamise meetodit, kusjuures intressimäär võrdub Euroopa Keskpankade Süsteemi viimases põhilises refinantseerimistehingus kasutatud intressi piirmääraga.
   Artikkel 6
   Pädevus
   1.   EKP juhatus annab Latvijas Bankale vajaduse korral juhiseid, et täpsustada ja rakendada käesoleva otsuse sätteid ning kujundada kohaseid meetmeid võimalike probleemide lahendamiseks.
   2.   EKP juhatuse poolt lõike 1 alusel antud juhisest tuleb viivitamata teatada EKP nõukogule ning EKP juhatus järgib võimalikku EKP nõukogu selle kohta tehtavat otsust.
   Artikkel 7
   Lõppsäte
   Käesolev otsus jõustub 1. jaanuaril 2014.
   
      Frankfurt Maini ääres, 31. detsember 2013
      
         
            EKP president
         
         Mario DRAGHI
         
      
   
   
      (1)  ELT L 195, 18.7.2013, lk 24.
   
      (2)  Akt Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste ja Euroopa Liidu aluslepingutesse tehtavate muudatuste kohta (ELT L 236, 23.9.2003, lk 33).
   
      (3)  Vt käesoleva Euroopa Liidu Teataja lk 53.
   
      (4)  ELT L 187, 6.7.2013, lk 25.
   
      (5)  12. detsembri 2008. aasta otsus EKP/2008/23 riikide keskpankade protsentuaalsete osade kohta Euroopa Keskpanga kapitali märkimise aluses (ELT L 21, 24.1.2009, lk 66).
   
      (6)  21. juuni 2013. aasta otsus EKP/2013/17 riikide keskpankade protsentuaalsete osade kohta Euroopa Keskpanga kapitali märkimise aluses (ELT L 187, 6.7.2013, lk 15).
   
      (7)  Vt käesoleva Euroopa Liidu Teataja lk 47.
   
      (8)  Vastavalt 3. novembri 1998. aasta suunisele EKP/2000/15, mida on muudetud 16. novembri 2000. aasta suunisega välisvaluutareservide koostise, hindamise ja esialgse ülekandmise korra ning samaväärsete nõuete vääringu ja sellelt tasutava intressi kohta (EÜT L 336, 30.12.2000, lk 114).
   
      (9)  19. veebruari 2004. aasta otsus EKP/2004/2, millega võetakse vastu Euroopa Keskpanga kodukord (ELT L 80, 18.3.2004, lk 33).
   
      (10)  Euroopa Liidu Teatajas seni avaldamata.